Pancakes αφράτα σαν σουφλέ, με μαρέγκα
Αυτά τα pancakes είναι αφράτα και μαλακά και έχουν μεγαλύτερο πάχος από τα κανονικά. Ο λόγος είναι ότι η ζύμη τους αφρατεύει με μαρέγκα και λίγη σόδα.
350 γρ. γάλα φρέσκο, πλήρες , 150 γρ. κρέμα γάλακτος με 35-36% λιπαρά , 3 ασπράδια αυγών , 3 κρόκοι αυγών , 300 γρ. αλεύρι για όλες τις χρήσεις , 1 κουτ. γλυκού μαγειρική σόδα (σκόνη) , 60 γρ. ζάχαρη , 60 γρ. βούτυρο αγελάδας + λίγο για το τηγάνι, βούτυρο αγελάδας, σε θερμοκρασία δωματίου , μέλι ή μαρμελάδα
Για τα pancakes σαν σουφλέ, σε ένα μπολ ανακατεύουμε το αλεύρι με τη σόδα και τη ζάχαρη. Προσθέτουμε την κρέμα γάλακτος και το γάλα, ανακατεύουμε πολύ καλά με σύρμα και προσθέτουμε το λιωμένο βούτυρο και τους κρόκους (αν κάνει σβόλους το μείγμα, το σουρώνουμε).Αφήνουμε για 10 λεπτά να σταθεί και στο μεταξύ χτυπάμε τα ασπράδια σε σφιχτή μαρέγκα με το μίξερ. Ενσωματώνουμε τη μαρέγκα στον χυλό ανακατεύοντας με μια μαρίζ με απαλές κυκλικές κινήσεις.Βουτυρώνουμε ελαφρώς ένα αντικολλητικό τηγάνι μεσαίου μεγέθους και το τοποθετούμε σε χαμηλή φωτιά. Με μια κουτάλα ρίχνουμε την ανάλογη ποσότητα μείγματος, σχηματίζοντας έναν δίσκο διαμέτρου 7 εκ.Ψήνουμε για 2 λεπτά τη μία πλευρά, αναποδογυρίζουμε και ψήνουμε για άλλα 2 λεπτά και την άλλη πλευρά, πάντα σε χαμηλή φωτιά.Σε μια πιατέλα τοποθετούμε τα pancakes το ένα πάνω στο άλλο και τα σκεπάζουμε με μια πετσέτα ώστε να διατηρηθούν ζεστά. Σερβίρουμε τα pancakes με βούτυρο και μέλι ή μαρμελάδα.
Αλεύρι (ζύμες),Κρέμα Γάλακτος